થોડા સમય પહેલાં આધાર કાર્ડ કેટલાં સુરક્ષિત એ અંગે વિવાદ ચાલ્યો હતો. તાજેતરમાં ‘ટેલિકોમ રેગ્યુલેટરી ઓથોરિટી ઑફ ઈન્ડીયા’ (ટ્રાઈ) ના ચેરમેન અને ‘યુ.આઈ.ડી.એ.આઈ.’ના ભૂતપૂર્વ ડિરેક્ટર રામસેવક શર્માએ પોતાનો આધાર કાર્ડ નંબર જાહેર કરીને ખુલ્લો પડકાર ફેંક્યો કે પોતાની માહિતી કોઈ ચોરી બતાવે. ગણતરીની મિનીટોમાં કેટલાક વીરલાઓએ આ પડકાર ઝીલી લીધો અને શર્માસાહેબના બૅન્‍કના ખાતાની વિગતો, ઈ-મેલ સહિત બીજી અનેક વિગતો જાહેર કરી દીધી. અલબત્ત, શર્માસાહેબે જણાવ્યું કે ભલે ચોરી થઈ, પણ એનાથી પોતાનું કોઈ નુકસાન થઈ શકે એમ નથી. આનો અર્થ એ કે નાગરિકોએ આવી બધી બાબતોથી ડરવાની જરૂર નથી.